চলতি চিন সুপার সিরিজ ব্যাডমিন্টন টুর্নামেন্টে ভারতীয় দলের ম্যানেজার বামাং তাগোকে ভিসা দেওয়া হল না ফুজোতে ভারতীয় দলের সঙ্গে যাওয়ার। কারণ, তিনি অরুণাচল প্রদেশের বাসিন্দা। সীমান্ত নিয়ে ভারতের সঙ্গে চিনের গত ৫৪ বছরের রাজনৈতিক বিরোধিতার প্রতিফলনেই ভারতের উত্তর-পূর্ব অঞ্চলের এই রাজ্যের বাসিন্দারা এখনও পর্যন্ত চিনের কাছে ব্রাত্য হয়ে আছেন। 
চিনা দূতাবাস তাঁর ভিসা না দেওয়ায় তাগো এখনও আটকে আছেন নয়াদিল্লিতে। বুধবার সংবাদসংস্থাকে তিনি বলেছেন, ‘‘১০ নভেম্বর ভিসার জন্য আবেদন করেছিলাম। এখনও ওরা ভিসা দেয়নি। স্বরাষ্ট্র মন্ত্রকের প্রতিমন্ত্রীকে অনুরোধ করায় তিনিও  চেষ্টা করেছিলেন। তবু, ভিসা পাইনি। চিনা দূতাবাস থেকে আমাকে বলে দেওয়া হয়েছে, অরুণাচল প্রদেশের বাসিন্দা হওয়ায় আমার ক্ষেত্রে বেজিং থেকে অনুমতিপত্রের প্রয়োজন।’’ 
চিন সুপার সিরিজ শুরু হয়েছে ১৫ নভেম্বর। শেষ হবে ২০ নভেম্বর। বুধবার মহিলাদের সিঙ্গলসের প্রথম রাউন্ডে তাইল্যান্ডের বারানপ্রাসেরসুকের বিরুদ্ধে হেরে বিদায় নিলেন সাইনা নেহওয়াল। ফল ১৬-২১, ২১-১৯, ১৪-২১। তবে, হেরেও নিজের পারফরম্যান্স নিয়ে সন্তুষ্ট সাইনা। বলেছেন, ‘‘রিও অলিম্পিক্সের পর এটাই আমার প্রথম টুর্নামেন্ট ছিল। প্রায় আড়াই মাস পর সর্বোচ্চ পর্যায়ে খেলতে নেমে হারলেও আমি কিন্তু লড়াই করেছি।’’ দ্বিতীয় গেমে ৪-১১ পিছিয়ে থেকেও জিতেছেন সাইনা। একইদিনে পুসারলা বেঙ্কট সিন্ধু দ্বিতীয় রাউন্ডে উঠলেন। তিনি হারিয়েছেন চিনা তাইপে’র চিয়া শিন লি’কে। ফল ২১-১২, ২১-১৬।